རྒྱལ་གཞུང་ཞི་གཡོག་ལྷན་ཚོགས།

འབྲུག་ཞི་གཡོག་ཆོས་རྒྱུགས།

༢༠༡༤

དབྱེ་བ་ : རྫོང་ཁ།

དྲི་ཤོག་དང་པ་ : རྫོང་ཁ་དང་སྤྱིར་བཏང་ཤེས་བྱ།

སྤྱི་ཚེས་ : ༡༠/༡༠/༢༠༡༤ དུས་ཡུན་ : ཆུ་ཚོད་ ༣

སྐུགས་བསྡོམས་ : ༡༠༠ དྲི་བ་ལྷག་ནིའི་དུས་ཡུན་ : སྐར་མ་ ༡༥།

**སྤྱིར་བཏང་བཀོད་རྒྱ།**

* འབྲི་ནི་ འགོ་མ་བཙུགས་པའི་ ཧེ་མར་ དྲི་ཤོག་འདི་ ལེགས་ཤོམ་སྦེ་ ལྷག་བལྟ་དགོ །
* དྲི་ཤོག་འདི་ནང་ དྲི་བ་ཡོངས་བསྡོམས་༥ ཡོད། དེ་ཡང་

༡. འབྲི་རྩོམ། ༢. གཏང་ཡིག། ༣. གོ་བ། ༤. སྐད་སྒྱུར། ༥. སྤྱིར་བཏང་ཤེས་བྱ་ཚུ་ཨིན།

* འབྲི་རྩོམ་དང་གཏང་ཡིག་གཉིས་ལུ་ དོན་ཚན་གདམ་ཁ་ཡོདཔ་ལས་ ག་ཤེས་མི་ རེ་རེ་གདམ་ཁ་རྐྱབ་སྟེ་འབྲི་དགོ།
* དྲི་བའི་ཤོག་གྲངས་ག་ར་ཚངམ་སྦེ་ཡོད་མེད་ དྲི་ཤོག་གུ་བཀོད་དེ་ཡོད་མི་ ཨང་དང་འཁྲིལ་ཏེ་བལྟ།
* དྲི་བ་གི་ལན་ཚུ་ ཨིན་ཅི་མིན་ཅི་ལན་ཤོག་ནང་ལུ་ བཀོད་དགོཔ་ཨིན།
* དྲི་བའི་བཀོད་རྒྱ་ཚུ་ ལེགས་ཤོམ་སྦེ་ ལྷག་སྟེ་ ཧ་གོ་དགོཔ་ ཁག་ཆེ།
* དྲི་བའི་ལན་ཚུ་ ལན་ཤོག་ནང་ར་ འབྲི་དགོ།
* དྲི་བའི་ཨང་དང་ ཤོག་གྲངས་ ཆ་ཚང་ཡོད་མེད་ བརྟག་དཔྱད་འབད་དགོཔ་ ཁག་ཆེ།
* དྲི་བའི་ཨང་དང་འཁྲིལ་ཏེ་ ལན་ཚུ་ ཧིང་སངས་ས་སྦེ་ འབྲི་དགོཔ་མ་གཏོགས། དྲི་བ་འདྲ་བཤུས་རྐྱབ་དགོཔ་མེད།
* དྲི་བའི་ཨང་གྲངས་ ཀྲིག་ཀྲི་བཀོད་ཞིནམ་ལས་ ག་ཤེས་མི་འདི་ ཧེ་མ་འབྲི་བ་ཅིན་ དུས་ཚོད་ལུ་ རྫོགས་མ་ཚུགས་པའི་ དཀའ་ངལ་མི་འཐོན།
* ལན་ཤོག་ནང་ ཁྱོད་རའི་ངོ་རྟགས་ཨང་ མ་གཏོགས་ མིང་དང་གསང་རྟགས་ལ་སོགས་པ་ ག་ནི་ཡང་ འབྲི་ནི་མི་འོང་།

**དྲི་བ་དང་པ། འབྲི་རྩོམ། སྐུགས་༢༠།**

འོག་ལུ་དོན་ཚན་༢ བཀོད་ཡོད་མི་ལས་ དོན་ཚན་༡ གདམ་ཁ་རྐྱབ་སྟེ་ འབྲི་རྩོམ་ ཚིག་འབྲུ་ ༥༠༠ ལས་ མ་ལྷགཔ་ཅིག་བྲིས།*[****ཚད་གཞི།*** *གནད་དོན། དགག་སྒྲུབ་ཀྱི་ཁུངས། འབྲེལ་ཆགས། སྡེབ་སྦྱོར། གྲལ་འབེབས། ཚག་ཤད། ཚིག་འབྲུ། འབྲི་བཀོད་ཚུ་དགོ]*

ཀ་ མཐའ་ཟུར་གྱི་གཡུས་ཚན་ཚུ་ནང་ལས་ མི་སེར་ཚུ་ གཞིས་སྤོ་སྟེ་ ཁྲོམ་ཁར་འོང་པའི་ དཀའ་ངལ་སེལ་ཐབས་ལུ་ གོང་འཕེལ་འཆར་གཞི་ཚུ་མང་ཆེ་ཤོས་ མཐའ་ཟུར་གྱི་རྫོང་ཁག་ཚུ་ནང་ གཏང་དགོཔ་འདུག་ཟེར་བའི་ དོན་ཚན་གྱི་ཐོག་ལས་ དགག་སྒྲུབ་ཀྱི་བསམ་འཆར་བཀོད།

ཁ་ སྟོབས་ལྷ་དང་མཉམ་རུང་། མཛདཔ་མི་དང་བསྟུན་དགོ། ཟེར་བའི་དཔྱེ་གཏམ་ལུ་གཞི་བཞག་སྟེ་ འབད་བཞག་བཅའ་བཞག་ཚུ་ མི་སྡེ་དང་མཐུནམ་སྦེ་ འབད་དགོཔ་འདི་ཁག་ཆེ་ཟེར་བའི་ འབྲི་རྩོམ་ཅིག་བྲིས།

**དྲི་བ་གཉིས་པ། གཏང་ཡིག། སྐུགས་༡༥ །**

ཁྱོད་ར་རྩོད་རྩ་དཔལ་འབྱོར་དང་ ཁྱོད་ཀྱི་རྩོད་ཟླ་ ཨམ་སྲུ་ ཆོས་སྒྲོན་ཨིནམ་བཟོ་སྟེ་ འོག་གི་བཤེར་ཡིག་དང་ ཞུ་ཡིག་ དོན་ཚན་ གཉིས་ལས་ ག་འབད་རུང་ གཅིག་གདམ་ཁ་རྐྱབ་སྟེ་ ལན་བྲིས། (**ཚད་གཞི**། གནད་དོན། ཚིག་སྦྱོར། འབྲི་བཀོད་ཚུ་ལུ་ བལྟ་ནི་ཨིན།)

ཀ་ ཁྱོད་དང་ ཁྱོད་ཀྱི་ཨམ་སྲུ་ ཆོས་སྒྲོན་གཉིས་ གཉེན་གྲོགས་བསྡོམས་ཏེ་ ལོ་ངོ་མང་རབས་ཅིག་སོང་ཡོད་པའི་ཁར་བར་ན་བུ་གཞི་ཡང་ གསུམ་དེ་ཅིག་ཚུད་པའི་མཐའ་མར་ ཨམ་སྲུ་ཆོས་སྒྲོན་གྱིས་ གཉེན་གྲོགས་གསརཔ་ ཨཔ་དབང་ཕྱུག་ཟེར་མི་དང་ བསྡོམ་ནི་གི་དཔའ་བཅམ་ཡོད་མི་དེ་ལུ་ ཁྱོད་ཀྱི་ཁ་ཐུག་ལས་ དེ་ལུགས་སྒྲུབ་བྱེད་ཀྱི་བདེན་ཁུངས་བཀལ་ཏེ་ མདའ་ཕོག་ས་ལས་ ཤ་དྲ་དགོ་པའི་སྐོར་ དོན་ཚན་བཙུགས་ཏེ་ ཐིམ་ཕུ་རྫོང་ཁག་ཁྲིམས་ཀྱི་འདུན་སའི་དྲང་དཔོན་ལུ་ ཞུ་ཚིག་འབྲི་ཐངས་ཀྱི་ཁྱད་ཆོས་དང་ གནད་དོན་ཚུ་ཚངམ་སྦེ་ ཞུ་ཚིག་ཅིག་བྲིས།

ཁ་ ཁྱོད་ སྤྱི་ལོ་༢༠༡༣གྱི་ལོ་ལུ་ སྐལ་སྐྱིད་འབྲིང་རིམ་སློབ་གྲྭ་གོང་མའི་ནང་ལས་ སློབ་རིམ་༡༢པ་མཐར་འཁྱོལ་མི་ སློབ་ཕྲུག་ སྐལ་བཟང་ཕུན་ཚོགས་ཨིནམ་བཟོ་སྟེ་ བསྟན་རྒྱས་ལྷན་ཁག་གི་མདོ་ཆེན་ལུ་ ཁྱོད་ར་ ཅང་ཇི་ཇི་ཁྲོམ་ཁ་ལུ་ སྣ་ཚོགས་ཚོང་ཁང་ཅིག་ བཙུགས་ནི་གི་དོན་ལས་ ཚོང་གི་ཆོག་ཐམ་ཞུ་དགོ་པའི་སྐོར་ ད་རེས་ནངས་པའི་ལམ་ལུགས་ནང་ ཞུ་ཡིག་ཅིག་བྲིས། དེ་ནང་ལུ་ ཁྱོད་ཀྱིས་ སྣ་ཚོགས་ཚོང་ཁང་བཙུགས་དགོ་པའི་ དམིགས་དོན་དང་ སློབ་རིམ་༡༢པ་ལས་འཕྲོ་མཐུད་དེ་ མཐོ་རིམ་སློབ་གྲྭ་ནང་འགྱོ་མ་ཚུགས་པའི་ དཀའ་ངལ་ཚུ་ཁ་གསལ་སྦེ་ཚུད་དགོ།

དྲི་བ་གསུམ་པ། གོ་དོན་ལེན་ནི། སྐུགས་ ༡༥།

དྲི་བ་ འོག་གི་ཡིག་རྒྱུགས་འདི་ ལྷག་ཞིནམ་ལས་ དྲི་བ་བཀོད་ཡོད་མི་ཚུ་གི་ ལན་བྲིས།

༉ འབྲུག་རྒྱལ་ཁབ་འདི་ཧི་མ་ལ་ཡའི་ ཤར་ལྷོའི་རི་རྒྱུད་ བྱང་རྒྱ་ནག་དང་ ལྷོ་རྒྱ་གར་རྒྱལ་ཁབ་གཉིས་ཀྱི་བར་ན་ རྒྱ་ཚད་ ཀི་ལོ་མི་ཀྲར་༣༨༣༩༠ **(ས་འཇལ་ལྷན་ཚོགས་ཀྱི་ཡོངས་འབྲེལ་འཆར་སྒོའི་ཐོ་བཀོད་༢༠༡༣ཅན་མ**) གྲུ་བཞི་སྦེ་ ཆགས་ཡོད་མི་འདི་ བརྒྱ་ཆ་༧༠ཐམ་པ་ ནགས་ཚལ་གྱིས་ཁྱབ་སྟེ་ཡོདཔ་ལས་ རང་བཞིན་གནས་སྟངས་ཀྱིས་ཕྱུག་པའི་ རྒྱལ་ཁབ་ཅིག་ཡང་ཨིནམ་མ་ཚད་ རྒྱལ་ཁབ་འདི་ ད་ལྟོའི་གནས་ཚད་ནང་ མི་རློབས་འབད་བ་ཅིན་ མི་འབོར་འབུམ་བདུན་ལྷག་ཙམ་ཅིག་གནས་ཏེ་ཡོདཔ་ཨིན།

ཧེ་མ་གི་དུས་ལུ་ རྒྱལ་ཁབ་འདི་གི་མིང་ལུ་ མོན་ཡུལ་དང་ མི་རིགས་ལུ་མོན་པ་ཟེར་བའི་ ཐ་སྙད་དར་ཏེ་འདུག། ཨིན་རུང་མོན་པའི་མི་རིགས་ཚུ་ དུས་སྐབས་དེ་ཅིག་ལས་ཚུར་བྱུང་ནུག་ཟེར་བའི་ ལོ་རྒྱུས་ཁ་གསལ་ཚུ་ ཆོས་འབྱུང་དང་རྒྱལ་རབས་ག་ཅི་གི་ནང་ཡང་ གཏན་གཏན་སྦེ་ བཤད་དེ་མིན་འདུག། ཨིན་རུང་ རྒྱ་གར་ལུ་ སངས་རྒྱས་མ་བྱོན་པའི་ཧེ་མར་ ཆོས་ཀྱི་རྒྱལ་པོ་ དྲི་མེད་ཀུན་ལྡན་བྱོན་པའི་སྐབས་ ས་ཕྱོགས་འདི་ཚུ་ནང་ མོན་པའི་མི་རིགས་ཚུ་ ཆགས་ཡོདཔ་སྦེ་བཤདཔ་ཨིན་པས།

དེ་ཡང་རྒྱ་གར་བྱང་ཕྱོགས་ བྷེ་ཏའི་ཡུལ་ལུ་བྱོན་མི་ ཆོས་རྒྱལ་དྲི་མེད་ཀུན་ལྡན་དེ་ ནོར་བུ་དགོས་འདོད་དཔུང་འཇོམས་ དགྲ་ལུ་སྦྱིན་པ་བཏང་པའི་ ཉེས་ཆད་ལུ་ ཡབ་རྒྱལ་པོ་གིས་ བདུད་རི་ཧ་ཤང་ཟེར་ས་ལུ་ མི་ལོ་བཅུ་གཉིས་སྡོད་དགོ་པའི་ བཀའ་རྒྱ་གནང་ཡོད་སའི་ ས་གོ་དེ་ འབྲུག་རྒྱལ་ཁབ་ཀྱི་ས་གནས་ སྤུངས་ཐང་ཁའི་རི་མགོ་ལུ་ཨིནམ་སྦེ་ སྔོན་རབས་ཚུ་ནང་བཤད་དེ་ཡོདཔ་ལས་ ཆོས་རྒྱལ་དེ་ ཐབས་མཁས་ཐུགས་རྗེ་དང་ལྡནམ་ཅིག་འབད་ནི་དེ་གིས་ འདིཕྱོགས་ཀྱི་མོན་པ་དང་ གདུལ་བྱ་མ་རུངས་པ་ འདྲེ་བདུད་དང་ དུད་འགྲོ་སེམས་ཅན་ཚུ་ལུ་ཡང་ རང་རང་སོ་སོའི་ སྐད་ཀྱི་ཐོག་ལུ་ཆོས་གསུངས་ཏེ་ ཞི་བདེ་ལུ་བཀོད་གནང་ནུག

དེ་སྦེ་མོན་པའི་མི་རིགས་ ཆགསཔ་དང་གཅིག་ཁར་ མོན་པའི་ལམ་སྲོལ་ཚུ་ཡང་ ངམ་ངམ་ཤུགས་ཀྱིས་ བྱུང་ཡོད་རུང་ བླང་དོར་གྱི་གནས་ ཚུལ་བཞིན་ཤེས་དགོ་པ་ལུ་ སངས་རྒྱས་ཀྱི་བསྟན་པ་ དར་ཏེ་ཡོདཔ་དང་མེདཔ་གཉིས་ལུ་ རག་ལསཔ་ལས་ དུས་ཚོད་དེ་བསྒང་ལུ་ སངས་རྒྱས་བསྟན་པའི་ སྣང་བ་ཙམ་ཅིག་ཡང་མེད་པར་ མུན་པའི་གླིང་སྦེ་ སྡོད་ཡོདཔ་ལས་ མནོ་བསམ་གཏང་ཐངས་དང་ འབད་བཞག་བཅའ་བཞག་ཚུ་ ཡ་རབས་དང་མ་རབས་ཀྱི་ ཁྱད་པར་མེདཔ་སྦེ་ སྡོད་ཡོདཔ་མ་ཚད་ཟ་འཐུང་ཚུ་ཡང་ སེམས་ཅན་གྱི་ཤ་དང་ཁྲག་ལུ་ ལོངས་སྤྱོད། ལྷ་ལུ་ གནོད་སྦྱིན་དང་བཙན་ མི་མ་ཡིན་དང་འབྱུང་པོ་ཚུ་ བསྟེན་ཏེ་སྡོད་ནུག

དུས་ཚོད་དེ་བསྒང་ མོན་པའི་མི་ཚུ་ལུ་ ནཝ་ཚཝ་རེ་བྱུང་པའི་སྐབས་ སྐྱབས་འཚོལ་སའི་ བླམ་དཀོན་མཆོག་ཟེར་རུང རི་རྩེ་དང་ ཤིང་སྦོམ་དང་ རྡོ་སྦོམ་ ཆུའི་རྫིང་ཚུ་ལུ་གནསཔོ་དང་ བཙན་ཀླུ་ཚུ་ཡོདཔ་སྦེ་བཞག་སྟེ་ དེ་ཚུ་ལུ་ ར་དང་ ལུག་ བ་དང་གླང་ཚུ་བསད་དེ་ དམར་མཆོད་འབད་ནི་ལ་སོགས་པའི་ བོན་ཆོས་ཁོ་ན་ལུ་གཙོ་བོར་བཏོན་ཏེ་ མོན་པའི་ལམ་ལུགས་སྲོལ་ཚུ་རིམ་པར་བྱུང་ནུག། དེ་ལས་རིམ་པ་བཞིན་དུ་ འགྲོ་བ་མིའི་ བསོད་ནམས་དང་ དུས་ཚོད་ཀྱི་འགྱུར་བ་ལས་བརྟེན་ དུས་རབས་བདུན་པའི་ནང་ བོད་སྤྲུལ་པའི་ཆོས་རྒྱལ་ སྲོང་བཙན་སྒམ་པོ་གིས་ དམ་པའི་ཆོས་ཀྱི་སྲོལ་ གསརཔ་གཏོད་ནི་གི་དོན་ལུ་ ཉིན་ཞག་གཅིག་གི་ནང་ལུ་ སྤྲུལ་པའི་མཐའ་འདུལ་ཡང་འདུལ་གྱི་ གཙུག་ལག་ཁང་ བརྒྱ་དང་བརྒྱད་བཞེངས་པའི་སྐབས་ལུ་ ཁབ་འདི་ནང་ཡང་ བུམ་ཐང་བྱམས་པ་ལྷ་ཁང་དང་ སྤ་རོ་སྐྱེར་ཆུ་ལྷ་ཁང་ཚུ་ བཞེངས་གནངམ་ལས་ཚུར་ རྒྱལ་ཁབ་ནང་ དམ་པའི་ཆོས་ཀྱི་སྣང་བ་ཤར་ཏེ་ མོན་པའི་མི་ཚུ་གིས་ཡང་ དཀོན་མཆོག་གསུམ་ ངོ་ཤེསཔ་ཙམ་ཅིག་བྱུང་ནུག

མཚམས་ཚོད་དུས་ཀྱིས་རན་ ས་ཡང་སྦུག་ལས་གག། ཟེར་དོ་བཟུམ་ མོན་ཡུལ་འདི་ནང་ གསང་སྔགས་ཀྱི་བསྟན་པ་དར་བའི་དུས་ལུ་འབབ་ཡོད་མི་དེ་ཡང་ རྒྱ་གར་གྱི་གྲོང་ཁྱེར་ སེར་སྐྱ་ཟེར་ས་ལུ་ རྒྱལཔོ་སིང་ཧ་ར་ཛ་ཟེར་མི་ལུ་ སྲས་བདུན་བྱུང་བའི་བར་མ་ རྒྱལ་སྲས་ཀུན་འཇོམས་ཟེར་མི་ རྒྱུད་གཏུམ་པོ་ མ་རུང་པའི་ལཱ་འབད་ནི་ལུ་ དགའ་མི་ཅིག་བྱུང་ནུག། དེ་ལུ་བློན་པོ་ཚུ་ སེམས་མ་དགའ་བར་ ཡབ་རྒྱལཔོ་སིང་ཧ་ར་ཛ་ལུ་ རྒྱལཔོ་སིང་ཧ་ར་ཛ་ཁྱོད་ཀྱི་སྲས་ ཀུན་འཇོམས་དེ་ དབང་སྟོབས་ཆེ་བའི་ཁར་ སྤྱོད་པ་རྩུབ་ནི་དེ་གིས་ རྒྱལ་སྲིད་བརླགས་པ་ལུ་ ཐེ་ཚོམ་ག་ནི་ཡང་མིན་འདུག།

དེ་འབདཝ་ལས་ ཡང་ཅིན་ མཐའ་ལུ་བཤུད་ནི་ཅིག་དང་ ཡང་ཅིན་ཆོས་ལུ་གཏང་པ་ཅིན་ མི་འཚམས་ག་ཟེར་ཞུཝ་བཞིན་དུ་ དེ་ལུ་རྒྱལཔོ་གིས་གནང་བ་གནངམ་ལས་བརྟེན་ བློན་པོ་རབ་སྣང་གིས་ སྲས་ཀུན་འཇོམས་སྦེ་སར་སོང་སྟེ་ རྒྱལ་སྲིད་འདི་ ཕོ་རྒསམོ་དང་ནུ་ཅུང་ཚུ་གིས་སྐྱོང་རུང་བཏུབ་པས། རྒྱལ་སྲས་ཁྱོད་ར་ ཆོས་ལུ་འབྱོན་པ་ཅིན་ ལེགས་ཤོམ་འོང་ནི་མས། ཟེར་ཞུཝ་ད་ རྒྱལ་སྲས་ཀུན་འཇོམས་ཀྱིས་གཙོས་པའི་ བཙུན་མོ་དང་ བློན་པོ་ཚུ་ ཞེ་སྡང་མེ་བཟུམ་འབར་ཏེ་ ཡབ་དང་གཅིག་ཁར་ དམག་རྐྱབ་རུང་འབད་མ་ཚུགས་པར་ རྒྱ་གར་སིན་དྷུའི་གཡུས་ཁར་མཐར་བཤུད་བཏངམ་ལས་བརྟེན་ ཀུན་འཇོམས་ཀྱི་མིང་ལུ་སིནྡྷུ་རཱ་ཛ་ཟེར་ གྲགས་སྲོལ་བྱུང་ནུག། ས་གནས་དེ་ཁར་ཡང་ ཁྱིམ་ཚང་ རྒྱལཔོ་སྣ་བོ་ཆེ་དང་མ་འགྲིགས་པར་ དམག་འཐབ་ལས་བརྟེན་ དེ་ལས་ཡང་ཕམ་སྟེ་ བྱོག་འོང་ཞིན་ན་ མོན་བུམ་ཐང་གི་ས་གནས་ནང་ ཕོ་བྲང་བཏབ་སྟེ་ གཞིས་ཆགས་་སྡོདཔ་ལས་བརྟེན་ ཡུལ་ལ་སྔ་བ་བུམ་ཐང་། ཕོ་བྲང་ལ་སྔ་བ་ལྕགས་མཁར། རྒྱལ་པོ་ལ་སྔ་བ་ སིན་དྷུ་ར་ཛ་ཟེར་བའི་ ཐ་སྙད་ཚུ་བྱུང་ནུག

རྒྱལཔོ་དེ་ལུ་ ཉི་ཟེར་ལྡན་གྱིས་གཙོས་པའི་ བཙུནམོ་བརྒྱ་ཕྲག་ བློན་པོ་ཀུན་བྱེད་དང་ཀུན་གསལ་གྱིས་གཙོས་པའི་ བློན་པོ་བརྒྱད་བཅུ། ལྷ་རུ་གནོད་སྦྱིན་བདུད་འདུལ་དང་ དགྲ་ལྷ་རྡོ་རྗེ་གྲགས་ལྡན། གཞི་བདག་གནོད་སྦྱིན་ཆེན་པོ་ ཁ་ལ་མེ་འབར་དང་ ནོར་ལྷ་དབང་ཕྱུག་ཆེན་པོ་གསོལ་ཏེ་ བོན་ཆོས་ཁོ་ན་ལུ་ གཙོ་བོར་བཏོན་ཏེ་སྡོད་ནུག། བཙུན་མོ་ལོ་ཟླ་ཀུན་སྐྱོང་ཟེར་མི་དེ་ལུ་ སྲས་སྟག་ལྷ་མེ་འབར་ཟེར་མི་ སྟོབས་ཤུགས་ཅན་ཅིག་ཡང་བྱུང་སྟེ་ རྒྱལཔོ་དེ་མངའ་ཐང་དགུང་དང་མཉམ་སྟེ་ བཞུགས་ཡོད་པའི་ལོ་རྒྱུས་ཚུ་ རྒྱ་གར་གྱི་རྒྱལཔོ་སྣ་བོ་ཆེ་གིས་གོ་སྟེ་ ད་རུང་ཡང་དམག་དྲངས་པའི་སྐབས་ སྲས་སྟག་ལྷ་མེ་འབར་ དགུང་ལོ་༢༠ ལང་མི་དེ་ རྒྱལཔོ་སྣ་བོ་ཆེའི་ དམག་གིས་བསད་དེ་ དམག་ཕམ་སོང་ནུག།

རྒྱུ་རྐྱེན་འདི་གིས་འབད་ རྒྱལཔོ་སིནྡྷུ་རཱ་ཛ་ བུ་ཤི་བའི་མྱ་ངན་གྱིས་གདུང་ ཧེ་མར་བསྟེན་པའི་ལྷ་དང་སྲུང་མ་ཚུ་གིས་ སྐྱབས་མ་མཛད་པའི་ སྣང་བ་ཤར་ཏེ་ དེ་ཚུ་ལུ་བཙོག་གྲིབ་སྣ་ཚོགས་ བཏངམ་ལས་བརྟེན་ ལྷ་སྲུང་ཚུ་ཁྲོས་ཏེ་ རྒྱལཔོ་སིནྡྷུ་རཱ་ཛའི་བླ་སྲོག་འཕྱོགཔ་ལས་ རྒྱལཔོ་ནད་ཀྱིས་བཏབ་སྟེ་ སྨན་བཅོས་རིམ་གྲོ་ ག་ཅི་འབད་རུང་ ཕན་ཐབས་མ་བྱུང་པར་གཤགས་ནི་གུ་ལྷོད་ནུག། ཨོ་རྒྱན་གུ་རུ་རིན་པོ་ཆེ་ དེ་བསྒང་ བལ་ཡུལ་ཡང་ལེ་ཤོད་ཀྱི་ བྲག་ཕུག་ནང་བཞུགས་ཡོདཔ་གོ་ཞིནམ་ལས་ བང་ཆེནམ་ཅིག་ལུ་ གསེར་ཕྱེ་ བྲེ་བདུན་ཕྱག་རྟེན་དང་བཅསཔ་སྦེ་ ཞུ་བར་བཏང་སྟེ་ ལོ་རྒྱུས་ཚུ་ཞུཝ་ད་ ཨོ་རྒྱན་རིན་པོ་ཆེ་གིས་ མོན་གྱི་གདུལ་བྱ་ཚུ་ འདུལ་བའི་དུས་ལུ་བབས་མ་ཚད་ ལྷག་པར་དུ་ གསང་སྔགས་ཀྱི་བསྟན་པ་ དར་བའི་དུས་ཚོད་ཁར་ལྷོདཔ་ཨིནམ་མཁྱེན་ཞིནམ་ལས་ སྤྱི་ལོ་**༧༣༧** གྱི་ལོ་ལུ་ ཨོ་རྒྱན་གུ་རུ་རིན་པོ་ཆེ་མཆོག་ མོན་གྱི་རྒྱལཔོ་སིནྡྷུ་ར་ཛ་གིས་ ཞུ་བ་ཕུལཝ་བཞིན་དུ་ མོན་བུམ་ཐང་ལུ་བྱོན་ནུག།*(འབྱུང་ཁུངས། དཔལ་ལྡན་འབྲུག་པའི་འཆམ་གྱི་བརྡ་དོན་རྟགས་གསུམ།རྒྱལ་གཞུང་ཟློས་གར་སློབ་སྦྱོང་ལྟེ་བ།)*

**ཀ༽ འོག་གི་དྲི་བ་ཚུ་གི་ལན་བྲིས། སྐུགས་ དྲི་བ་སོ་སོའི་ མཐའ་མར་ བཀོད་དེ་ཡོད།**

༡. འབྲུག་རྒྱལ་ཁབ་འདི་གི་ སའི་རྒྱ་ཚད་ ག་དེམ་ཅིག་ཡོདཔ་སྨོ? (༢)

༢. འབྲུག་རྒྱལ་ཁབ་འདི་ ག་ཏེ་ཁ་ཐུག་ལུ་ལུ་ ཆགས་ཏེ་སྡོད་ནུག? (༢)

༣. མོན་པའི་མི་རིགས་ཚུ་ དུས་རབས་ག་དེ་ཅིག་ལས་ཚུར་བྱུང་ཡོད་ག་ རྒྱབ་ཁུངས་དང་བཅས་ ཁུངས་བཀལ། (༤)

༤. བླང་དོར་གྱི་གནས་ ཚུལ་བཞིན་དུ་ཤེས་དགོ་པ་ཅིན་ ག་ཅི་རག་ལསཔ་ཨིན་ན? (༣)

༥ དེ་བསྒང་གི་མོན་པའི་མི་ཚུ་ མནོ་བསམ་གཏང་ཐངས་དང་ འབད་བཞག་བཅའ་བཞག་ཚུ་ ག་དེ་སྦེ་སྡོད་ནུག (༢)

༦ ཨོ་རྒྱན་རིན་པོ་ཆེ་ མོན་བུམ་ཐང་ལུ་བྱོན་དགོ་པའི་རྒྱུ་རྐྱེན་ ག་ལས་བརྟེན་ཏེ་ཨིན་ན? (༢)

དྲི་བ་བཞི་པ། སྐད་སྒྱུར། སྐུགས་༢༠།

འོག་གི་དྲི་བ་ ཀ་དང་ཁ་ གཉིས་ཀྱི་ ལན་བྲིས།

ཀ་ འོག་གི་ཆོས་སྐད་ཀྱི་མིང་ཚིག་ཚུ་ རྫོང་ཁའི་མིང་ཚིག་གི་ཐོག་ལུ་ སྐད་སྒྱུར་འབད། སྐུགས་༡༠།

༡༽ འཚེ་མེད། ༢༽ སྟེར་མཁན། ༣༽ གལ་ཏེ།

༤༽ སེར་སྣ། ༥༽ ཕྱིན་ཅི་ལོག། ༦༽ ཐ་དད།

༧༽ ཕན་ཚུན། ༨༽ གཅེན་པོ། ༩༽ སྦྲུམ་ལྡན།

༡༠༽ སློང་མཁན།

ཁ་ འོག་ལུ་ས་སྐྱ་ལེགས་བཤད་ཀྱི་ ཚིགས་བཅད་༢པོ་འདི་ རྫོང་ཁའི་ཐོག་ལུ་ འགྲེལ་བཤད་རྐྱབ། སྐུགས་༥x༢=༡༠།

 ༡. སྨྲས་ཤིང་བསྐུལ་བར་འགྱུར་པ་ན། །དུད་འགྲོ་ལ་ཡང་གོ་བ་སྐྱེས། །

 མ་བསྐུལ་གཞན་གྱིས་སྨྲ་མེད་པ། །བསམ་པ་ཤེས་ན་མཁས་པ་ཡིན། །

 ༢. རིག་པ་སློབ་པའི་དུས་ན་སྡུག །བདེ་བར་སྡོད་ལ་མཁས་མི་སྲིད། །

 བདེ་བ་ཆུང་ལ་ཆགས་པ་དེས། །ཆེན་པོའི་བདེ་བ་འཐོབ་མི་སྲིད། །

དྲི་བ་ལྔ་པ། སྤྱིར་བཏང་ཤེས་ཡོན། སྐུགས་ ༣༠།

འོག་གི་དྲི་བ་༡༠ ག་རའི་ལན་བྲིས། (སྐུགས༢x༡༠=༢༠)

ཀ་༡. འབྲུག་རྒྱལ་ཁབ་འདི་ རྒྱལ་བརྒྱུད་ཀྱི་རྒྱལ་ཁབ་སྦེ་ སྤྱི་ལོ་ནམ་ལས་ དབུ་བརྙེས་ནུག?

ཀ་༢. སྤ་རོ་དཔོན་སློབ་དང་པ་ ག་སྨོ?

ཀ་༣. ཐིམ་ཕུག་ ལྷ་མོའི་སྒྲུབ་ཆེན་བཙུགས་གནང་མི་ག་སྨོ?

ཀ་༤. འབྲུག་གི་རྒྱལ་ཡོངས་བརྟན་བཞུགས་མཛད་གནང་མི་ག་ཨིན་ན?

ཀ་༥. འབྲུག་རྒྱལ་ཁབ་ནང་ དམངས་གཙོའི་རིང་ལུགས་ ནམ་ལས་འགོ་བཙུགས་ཅི?

ཀ་༦. ཐིམ་ཕུག་ ནང་འཁོད་ལུ་སྐྱེས་ཡོད་མི་ཨ་ལོ་ཚུ་གིས་ རང་སོའི་སྐྱེས་ལྷ་ ག་འདི་བསྟེནམ་སྨོ? མཚན་བྲིས།

ཀ་༧. དགོན་གཞས་དང་ ཝ་ཆུ་པའི་གཞས་ཟེར་མི་གཉིས་ ཧེ་མ་ག་འདི་དར་ནུག?

ཀ་༨- སྤྱི་ལོ་༢༠༡༤ལོའི་འཛམ་གླིང་རྒྱལ་རྟགས་ ཕུཀྲ་བཱོལ་འགྲན་བསྡུར་ནང་ལས་རྒྱལ་ཁ་ཐོབ་མི་ རྒྱལ་ཁབ་ཀྱི་མིང་བྲིས།

ཀ་༩- ལྷོ་ཁྲིམས་མེད་ལུ་ཁྲིམས་དང་ རྫ་ལུང་མེད་ལུ་ལུང་བཏགས་གནང་མི་ ག་སྨོ?

ཀ་༡༠ སྐྱབས་རྗེ་རྗེ་མཁན་རིན་པོ་ཆེ་ ཁྲི་རབས་༦༩པའི་མཚན་བྲིས།

དྲི་བ་ཁ༽ འོག་གི་དྲི་བ་རེ་ལུ་ ལན་༤རེ་ཡོད་མི་ལས་ ལན་ངོ་མ་ག་ཨིན་མི་འདི་ ལན་ཤོག་ནང་བྲིས། (སྐུཊ༡x༡༠=༡༠)

ཁ-༡ ལྷོ་མོན་པའི་གཡུས་འདི་ནང་ལུ་ སངས་རྒྱས་ཀྱི་བསྟན་པ་ དུས་རབས་ནམ་དར་ནུག་གོ?

ཀ་ དུས་རབས་༤ པའིནང།

ཁ་ དུས་རབས་༥ པའིནང།

ག་ དུས་རབས་༦ འིནང།

ང་ དུས་རབས་༧ པའིནང།

ཁ-༢ རྒྱལ་བཙུན་ཁྲི་མངའ་གསོལ་ནམ་ཞུ་ཡི།

ཀ་ སྤྱི་ལོ༢༠༠༩ ལུ་ཞུ་ཡི།

ཁ་ སྤྱི་ལོ་༢༠༡༠ ལུ་ཞུ་ཡི།

ག་ སྤྱི་ལོ་༢༠༡༡ ལུ་ཞུ་ཡི།

ང་ སྤྱི་ལོ་༢༠༡༢ ལུ་ཞུ་ཡི།

ཁ-༣ ད་ལྟོའི་རྒྱལ་གཞུང་ཞི་གཡོག་ལྷན་ཚོགས་ཀྱི་ཁྲི་འཛིན་

ཀ་ བློན་པོ་འཕྲིན་ལས་རྒྱ་མཚོ་ཨིན།

ཁ་ དྲག་ཤོས་ ཀརྨ་ཚུལ་ཁྲིམས་ཨིན།

ག་ དྲག་ཤོས་ བར་ཅུངཔ་ ཕུརཔ་རྡོ་རྗེ་ཨིན།

ང་ དྲག་ཤོས་ སངས་རྒྱས་རྡོ་རྗེ་ཨིན།

ཁ-༤ ཨོ་རྒྱན་གུ་རུ་རིན་པོ་ཆེ་ མོན་བུམ་ཐང་ལུ་བྱོན་པའིསྤྱི་ལོ་

ཀ་ སྤྱི་ལོ་༧༣༧ལུ།

ཁ་ སྤྱི་ལོ་༧༣༨ལུ།

ག་ སྤྱི་ལོ་༧༣༩ལུ།

ང་ སྤྱི་ལོ་༧༤༠ལུ།

ཁ་༥- ཞི་གཡོགཔ་སྡེ་རིམ་ ༨ དང་ ༤ གི་བར་ན་ སྦེ་མི་ཚུ་ གཞུང་གི་གཡོག་ནང་སྡོད་ནིའི་ལོ་ཚད་

ཀ་ སྐྱེས་ལོ་ ༦༥ ཚུན་ཨིན།

ཁ་ སྐྱེས་ལོ་ ༥༦ ཚུན་ཨིན།

ག་ སྐྱེས་ལོ་ ༥༨ ཚུན་ཨིན།

ང་ སྐྱེས་ལོ་ ༦༠ ཚུན་ཨིན།

ཁ་༦- འབྲུག་རྒྱལ་ཁབ་འདི་ འཛམ་གླིང་སྤྱི་ཚོགས་ཀྱི་འཐུས་མི་སྦེ་ བཙག་འཐུ་གྲུབ་པའི་ལོ་

ཀ་ སྤྱི་ལོ་༡༩༧༠ལུ་ཨིན་པས།

ཁ་ སྤྱི་ལོ་༡༩༧༡ལུ་ཨིན་པས།

ག་ སྤྱི་ལོ་༡༩༧༢ལུ་ཨིན་པས།

ང སྤྱི་ལོ་༡༩༧༣ལུ་ཨིན་པས།

ཁ་༧- འབྲུག་གི་རྫོང་གཞི་ཚུ་ལས་ གསརཔ་རང་

ཀ་ ཆུ་ཁ་རྫོང་ཨིན།

ཁ་ རྩི་རང་རྫོང་ཨིན།

ག་ བསམ་རྩེ་རྫོང་ཨིན།

ང་ པདྨ་དགའ་ཚལ་རྫོང་ཨིན།

ཁ་༨- ཞབས་དྲུང་རིན་པོ་ཆེའི་ཡབ་ཀྱི་མཚན་

ཀ་ ཡོངས་འཛིན་ངག་གི་དབང་ཕྱུག་ཨིན།

ཁ་ མཁས་གྲུབ་ལྷ་དབང་བློ་གྲོས་ཨིན།

ག་ བསྟན་པའི་ཉི་མ།

ང་ མཁས་གྲུབ་འཇམ་དབྱངས་ཆོས་རྗེ་ཨིན།

ཁ་༩- ཐིམ་ཕུ་ཀུན་གསལ་ཕོ་བྲང་གི་སྟོན་པ་རྡོར་གདན་མ་བཞེངས་གནང་མི་

ཀ་ བླམ་ ཚེ་བརྟན་དབང་ཕྱུག་ཨིན།

ཁ་ བླམ་ ཚེ་རིང་དབང་འདུས་ཨིན།

ག་ བླམ་ ཚེ་དབང་བསྟན་འཛིན་ཨིན།

ང་ མཁན་པོ་ དཀར་པོ་ཨིན།

ཁ་༡༠- སྤྱི་ལོ་༢༠༡༣ལོའི་ འགོ་ཐོག་བཙག་འཐུའི་ནང་ལུ་ ཁྱད་ཚད་མ་ཚང་པར་ལུས་མི་ སྲིད་དོན་ཚོགས་པ་

ཀ་ འབྲུག་ཀུན་མཉམ་པཱ་ཀྲི་ཨིན།

ཁ་ འབྲུག་སྤྱིར་དབང་ཚོགས་པ་ཨིན།

ག་ འབྲུག་ཕུན་སུམ་ཚོགས་པ་ཨིན།

ང་ འབྲུག་མཉམ་རུབ་ཚོགས་པ་ཨིན།

བཀྲ་ཤིས་བདེ་ལེགས།